નવી દિલ્હી- કોંગ્રેસ પાર્ટીની આગેવાનીમાં સાત વિપક્ષી દળોએ રાજ્યસભાના સભાપતિ અને દેશના ઉપરાષ્ટ્રપતિ વેંકૈયા નાયડૂ સાથે મુલાકાત કરી હતી અને તેમને ચીફ જસ્ટિસ ઓફ ઈન્ડિયા દીપક મિશ્રા વિરુદ્ધ મહાભિયોગ પ્રસ્તાવ લાવવા આવેદન સોપ્યું છે. ગત રોજ કોંગ્રેસના નેતા ગુલામ નબી આઝાદની આગેવાનીમાં વિરોધ પક્ષોની બેઠક યોજાઈ હતી, ત્યારબાદ વિરોધ પક્ષોએ ઉપરાષ્ટ્રપતિને CJI વિરુદ્ધ મહાભિયોગ પ્રસ્તાવનું આવેદન સોપ્યું હતું. હવે મામલાને લઈને સૌ કોઈની નજર ઉપરાષ્ટ્રપતિ વેંકૈયા નાયડુ પર રહેશે. કારણકે વેંકૈયા નાયડુ આ પ્રસ્તાવને રદ કરી શકે છે અને આગળ વધારવા પણ મંજૂરી આપી શકે છે. આ સિવાય એક શક્યતા એવી પણ છે કે, ઉપરાષ્ટ્રપતિ આ મામલે કાયદાકીય માર્ગદર્શન મેળવી બાદમાં કોઈ નિર્ણય લઈ શકે છે. જો આમ થશે તે આ મામલે નિર્ણય લેવામાં વધારે સમય લાગી શકે છે.